5-jarige wat onder laaigraaf beland steeds kritiekHenry Bosman se ouers is dankbaar vir elke gebed wat hulle deurdra ná die ongeluk waartydens ’n veeldoelige laaigraaf oor hom gery het. Foto: Facebook “Hy is maar nog kritiek. Daar is nie goeie nuus nie,” het die pa van ŉ Vrystaatse seuntjie wat verlede week onder ŉ veeldoelige laaigraaf (TLB) op sy ouerplaas beland het, Woensdag gesê. Sakkie Bosman (41) sê klein Henry (5) word steeds in ŉ geïnduseerde koma gehou in die privaat hospitaal op Bethlehem ná Vrydag se fratsongeluk op hul plaas buite Petrus Steyn, toe Henry onder die TLB beland het wat Sakkie bestuur het. “Sy ou beentjie toon ŉ bietjie verbetering, maar dis soos ŉ wipplank, want oor ŉ halfuur is daar weer ŉ krisis,” het Bosman gesê. Hy vertel sy vrou, Elle (38), waak en bid dag en nag by Henry vandat hy Vrydag opgeneem is. “Sy gaan soggens net stort by die vriende by wie ons hier op Bethlehem bly, maar dan kom sy dadelik terug hospitaal toe.” Familie op Petrus Steyn kyk na hul ander twee seuntjies, Ian (3) en Casper (5 maande), en bring hulle gereeld om hul ouboet en ouers te besoek. Bosman vertel in die omstandighede gaan dit “baie goed” met hom en sy vrou. “God is groot. Hy versterk ons geestelik en fisiek. Ons word nie moeg nie. Dis ongelooflik.” Hy sê dankie vir al die gebede wat die gesin deur die krisis dra. “Ons is net so dankbaar dat God in mense se harte werk om vir ons te bid en ons te ondersteun.” Bosman het Maandag aan Maroela Media gesê die ondersteuning van die gemeenskap van Petrus Steyn is vir hom en Elle ŉ riem onder die hart. “Ek het ŉ voorman op die plaas wat daarna kyk terwyl ons hier op Bethlehem is, maar boere van die omgewing help ook.”